Круглы стол будзе прысвечаны ўнікальнаму помніку славянскага пісьменства – Полацкаму Евангеллю канца XII – пачатку XIII ст., які самім фактам свайго існавання дэманструе багацце і старажытнасць духоўнай культуры Беларусі. Гэты рукапіс цалкам можна назваць першакнігай беларусаў, паколькі больш ранніх кніг, створаных у Беларусі, практычна не захавалася (за выключэннем 10 асобных аркушаў, што засталіся ад вядомага Тураўскага Евангелля). Значэнне Полацкага Евангелля яшчэ і ў тым, што яно па часе стварэння ўваходзіць у лік найпершых кніг усіх славян, а таму з’яўляецца знакавым помнікам усёй еўрапейскай культуры.